“Što se tiče same odluke u vezi s tim, apsolutno mislim da je to u redu, jer 25. novembar nije dan državnosti i nikad nije donesena takva odluka. To je, očigledno, isključivo praznik koji samo guraju Bošnjaci i u tom pogledu je to samo još jedna špekulativna priča koja se želi nametnuti svima”, rekao je Dodik, zamoljen da komentira informacije da ministrica Pendeš nije odobrila postrojavanje počasnog voda Oružanih snaga BiH povodom obilježavanja dana državnosti BiH.

Dodik je pojasnio da Predsjedništvo BiH treba odobriti upotrebu jedinica Oružanih snaga BiH, pa i počasnih.

“U tom pogledu, mislim da je uspostavljena praksa da se to radi u nekoj proceduri u vezi sa ministarstvima. Sve je učinjeno da se Predsjedništvo razvlasti od onoga što ima poziciju u Ustavu, tako i po tom pitanju”, rekao je Dodik.

On je naglasio da nema namjeru tražiti upotrebu počasne jedinice Oružanih snaga BiH ni na Dan Republike Srpske 9. januara, zato što RS ima svoju počasnu jedinicu.

“Republika Srpska ima počasnu jednicu koja će odati počast Srpskoj, njenim institucijama i njenom predsjedniku. Smatram da 25. novembar, koji oni forsiraju, nije državni praznik i treba biti bez počasne jedinice”, rekao je Dodik.

Suproto Dodikovim tvrdnjama, Dan državnosti Bosne i Hercegovine jeste državni praznik kojim se obilježava svakog 25. novembra prvo zasjedanju ZAVNOBiH-a u Mrkonjić Gradu. Tada je usvojena Rezolucija ZAVNOBiH-a, u kojoj je izražena odlučnost naroda BiH da njihova zemlja, bude zbratimljena zajednica u kojoj će biti osigurana puna ravnopravnost svih, te ravnopravnost Republike BiH unutar jugoslavenske federacije, sa historijskim granicama koje su datirale još iz vremena srednjovjekovne Bosne.

Zakonom o proglašenju 25. novembra Danom državnosti Bosne i Hercegovine (“Službeni list R BiH”, broj 9/95), određeno je da je 25. novembra Dan državnosti Bosne i Hercegovine, a taj zakon još je uvijek na snazi jer nikada nije suspendiran ili pak zamijenjen nekim drugim zakonom. (S.B.)